
KATHERINE GARBERA

ET INFERNO AV FØLELSER

Oversatt av Mona Berge

Miniserie: Makeover


Tre kvinner driver et PR-byrå som har spesialisert seg på image og makeovers. Da hete milliardærer dukker opp og forelskelser oppstår, blir jobben mye vanskeligere … Dette er første del i miniserien Makeover.

Katherine Garbera har skrevet over 120 bøker. Hun startet forfatterkarrieren for tjuefem år siden og skrev om sterke alfahelter og freidige heltinner i historier med gripende følelser og erotikk. Hun er fra Florida, men bor nå i Storbritannia med sin mann og en bortskjemt dachshund.


Til Josh og Darcey Elser, ett av mine yndlingspar. Jeg håper dere får et liv fylt med kjærlighet, latter og lykke. Det er umulig for meg å skrive en bok uten støtte fra familie og venner, spesielt Rob Elser, som gjorde nedstengingen morsom. Glad i deg!

Olive Hayes stakk innom bakeriet og kjøpte en iskaffe, satte seg inn i den ventende taxien og kjørte gjennom byen til Inferno Brewings hovedkontor. Selskapet hadde kjøpt den gamle bygningen ved kaien og renovert den. Nå huset den bryggeriet, tapperiet, kontorene og butikken. I likhet med alle andre, hadde hun hørt radioreklamer fra selskapets leder, Dante Russo, hele vinteren og våren, der han snakket om årstidenes forandringer og det å være autentisk.

Olive likte stemmen hans. Den var dyp og melodisk og hevet seg liksom over reklamen. Den fristet pendlerne og kontorarbeiderne til å stoppe opp og drømme om sommer. Derfor ble hun opprømt da hun fikk en telefon fra markedssjefen i Inferno Brewing, Kiki Marin.

Hun hadde vært temmelig direkte og sagt rett ut at Dante trengte en full makeover for media. Etter telefonsamtalen hadde Olive søkt ham opp på nettet, men hun hadde ikke funnet noe. Han hadde verken Facebook eller Twitter. Ikke engang en Instagram-konto. Det eneste hun fant var en Reddit-diskusjon om ølbrygging.

Det gjorde jobben hennes enklere. Hun startet med blanke ark. Kiki hadde sagt at Dante var en uslepen diamant, men Olive hadde tenkt at hun overdrev. En mann med en sånn stemme måtte ha draget på damene.

Hun nippet til kaffen mens hun kjørte gjennom Chicago sentrum. Hun hadde kledd seg med omhu denne dagen. Syrinlilla sommerkjole og sko med kilehæl. Den matchende vesken hadde venninnen Paisley laget til henne året før da hun hadde vært hjemme og fått dilla på å sy. Alle de tre forretningspartnerne hadde vesker som hun hadde laget.

Olive hadde startet virksomheten med Paisley og Delaney rett etter college. De tre var pene, populære og rike. Og forferdelig bortskjemte. Det ble reflektert i kontoene deres på sosiale medier. De hadde begynt i det små, og det viste seg at de hadde mange venner som trengte samme type makeover. De hadde startet med kjæresten til Delaney som ble tatt opp på et profesjonelt baseballteam. Han måtte fremstå mer som en idrettsstjerne og mindre som en festløve.

Nå hadde de holdt på i åtte år og hadde hatt stor suksess. Foreldrene hennes forsto ikke jobben hennes, men de var stolte og støttet henne likevel. Moren hadde forsøkt å ymte frempå om at hun burde finne seg en ektemann, men det var ikke Olive interessert i. Hun ville finne ut hvem hun var selv før hun ble en del av et par.

Det var først nå i det siste at hun hadde begynt å like den hun var. I altfor mange år hadde hun lagt seg ruset eller full og våknet opp med lammende fylleangst.

Hun skjøv en lokk av det rødbrune håret bak øret idet taxien stoppet foran Inferno Brewing-bygningen. Hun takket for turen, gikk ut og husket å kaste det tomme kaffekruset i søppelkassen utenfor inngangen. Så tok hun en rask titt i selfiekameraet og sjekket leppestiften før hun gikk inn.

Hun hadde sommerfugler i magen, men klistret på seg et profesjonelt smil og gikk bort til resepsjonen.

«Jeg er Olive Hayes. Jeg har et møte med Kiki Marin halv elleve», sa hun.

Resepsjonisten sjekket møtelisten og ga henne et besøkskort. «Du kan sette deg ned og vente. Ms. Marin kommer ned.»

Olive gikk bort til den lange benken ved veggen og satte seg ned. Hun åpnet vesken, tok ut notatboken og skrev litt i den. Så leste hun gjennom informasjonen Kiki hadde sendt enda en gang. Dante trengte en makeover til Taste of Chicago-festivalen som ble holdt fjerde juli, så hun hadde omtrent seks uker på seg. Kiki hadde sagt at han muligens trengte mediatrening også. Olive stilte alltid spørsmål til klienten under det første møtet for å se hvordan de taklet spontane spørsmål og hvor fyndige de kunne være. Ingen var interessert i lange utlegninger om et produkt.

«Hei, Olive. Jeg er Kiki Marin. Hyggelig å hilse på deg», sa den unge kvinnen og rakte frem hånden.

Olive reiste seg og trykket hånden hennes. «Gleden er på min side. Jeg må innrømme at jeg er spent på å møte mannen bak radioreklamen og se hvordan han ser ut.»

Kiki snøftet. «Lov meg at du ikke rømmer.»

Olive ble litt overrasket og lurte på hva hun kom til å se når de kom inn på kontoret til Dante Russo. Men hun tok det som en spøk og bare smilte.

Kiki førte an gjennom en gang og inn på et kontor der døren sto åpen.

«Er du klar, Dante?»

«Ja da», sa han. Olive kjente igjen den dype, melodiske stemmen. Men hun bråstoppet da hun så ham. En tykk manke krøllete, mørkt hår rammet inn et ansikt som nesten var skjult av et tykt, uflidd skjegg. Da han reiste seg opp, så hun at han hadde på seg en altfor stor grå T-skjorte med dongeriskjorte over og cargobukse.

Nå skjønte hun hva Kiki mente. Dette kom til å bli litt av en utfordring.

*

Olive Hayes var her.

Det var vanskelig å fatte at jenta han hadde vært stormforelsket i på college, jenta som hadde gitt ham en kald skulder og tvunget ham til å ta noen tøffe beslutninger, sto her på kontoret hans. Og hun var vakrere enn noensinne.

Han kikket på Kiki, som hevet brynene på den advarende måten han kjente igjen. Det betydde at han måtte oppføre seg pent.

«Hei. Jeg er Dante Russo», sa han og gikk bort til henne. Men nå var han enda mer sikker på at han ikke ville forandre på utseendet. Han tvilte på at han kunne samarbeide med henne, men han skulle gi henne en sjanse fordi Kiki mente at Olive var den beste stylisten for ham.

«Det er sååå hyggelig å hilse på deg», sa hun åndeløst. «Jeg kjenner jo igjen stemmen din. Jeg er så betatt av den!»

Han innså at hun ikke kjente ham igjen. Men var det så rart? Han hadde vært litt lubben og ble kalt Danny på den tiden. Han hadde ikke hatt skjegg, men han hadde hatt det samme uregjerlige håret. Fint. Det var bra at hun ikke kjente ham igjen.

«Takk.»

«Nå skjønner du hvorfor vi trenger hjelpen din», sa Kiki. «Jo da, han har en flott stemme, men …»

Dante sendte henne et skarpt blikk. Det fikk være grenser.

«Men hva?» sa Olive. «Jeg ser nettopp det jeg forventet fra stemmen bak Inferno Brewing. En mann som er autentisk. Du trenger kanskje en liten oppussing hvis du skal lage videoannonser, men jeg synes du bare skal være den du er. Hvis vi sender inn en med glattpolert filmstjerneutseende, kommer følgerne dine til å gjennomskue det.»

Dante betraktet henne. Jenta han husket så veldig profesjonell ut nå. Det rødbrune håret var samlet i en lav hestehale og fremhevet det hjerteformete ansiktet. Blikket dvelte ved munnen hennes. Han hadde vært fiksert på munnen hennes, stirret på den når hun snakket og fantasert om den. Hun hadde kanskje vært overlegen og arrogant, men smilet hennes hadde vært som solen som titter frem bak en sky. Den vakre amorbuen og den fyldige underleppen innbød til kyss.

Han visste ikke om hun mente at han aldri kunne se ut som en filmstjerne, noe han var enig i, men han forsto det sånn at hun ikke ville prøve å gjøre ham til noe han ikke var.

«Det er jeg enig i. Jeg tok kanskje litt for hardt i», sa Kiki. «Jeg vil bare at denne nye lanseringen skal bli vellykket.»

«Jeg skjønner det. Jeg blir ikke fornærmet», sa han. Det var sant. Han visste godt hvordan han så ut. «Hvor skal vi begynne? Vil du ha noe å drikke?»

«Jeg tar gjerne et glass vann», mumlet hun. «Vi begynner med en samtale. Når jeg vet hva du vil oppnå, kan vi sette i gang med å skape mannen som står i stil til fantasien stemmen din har skapt.»

Hun satte seg ned ved det lille, runde bordet i et hjørne av kontoret. Kiki satte seg ved siden av henne mens Dante ordnet med drikkevarene.

Den neste timen snakket de om lanseringen Kiki hadde planlagt for selskapet, blant annet en rød løper-event under festivalen. Han hadde noen mindre opptredener i mellomtiden, men før alt dette fant sted, ville Kiki lage en ny kampanje på sosiale medier med ham som ansiktet utad. Ikke bare stemmen.

Da alt dette var avklart, gikk Kiki ut, og Dante og Olive ble alene. Hun så opp fra notatene.

«Ok, det var det Kiki ønsket, men det er du som bestemmer her. Hva er det du absolutt ikke vil gjøre», spurte hun. «Hår, skjegg, klær … Jeg synes vi skal prøve å finne noen nye antrekk som passer til den avslappede friluftsstilen, men som ikke er …»

«Tømmerhoggerchic?»

Hun lo og nikket. En duft av jordbær nådde nesen hans. Han smilte tilbake.

«Ja. Så …»

«Jeg har ikke noe imot å klippe håret og trimme skjegget. Noen sa til meg en gang at jeg hadde en veik hake, så jeg vil helst beholde skjegget.»

«Hvem sa det?» spurte hun. «Folk kan være så tankeløse. Jeg er sikker på at du har en flott hake, men vi kan jobbe med skjegget.»

Det var hun som hadde sagt det. Det var noe av det hun hadde ramset opp da hun forklarte hvorfor hun ikke var interessert i ham og ikke ville danse med ham.

«En jente jeg kjente sa det en gang.»

«Hun var sikkert bare høy på seg selv og prøvde å vise seg. Jeg har en frisør som er veldig flink med hår og skjegg, så jeg bestiller en time for deg hos ham. Har du tid i dag? Jo før vi kommer i gang, jo bedre. Vi har seks uker på oss til den store eventen, men den første er …» Hun så på notatene sine.

Dante tenkte på det hun hadde sagt om den jenta. Hadde hun vært høy på seg selv den gangen? Han hadde innsett at han ikke kjente Olive i det hele tatt. Han hadde bare sett en pen jente og blitt betatt av henne, men mens de jobbet med et gruppeprosjekt sammen, hadde han gått fra å være betatt til å bli stormforelsket.

Men han hadde aldri gjort den feilen igjen.

«Hva tror du om det?» spurte hun og brøt inn i tankene hans.

«Unnskyld, hva sa du?»

Olive la hånden sin over hans, og en elektrisk sitring ilte gjennom ham. Hun dro til seg hånden og fuktet leppene. «Jeg spurte om du har tid til å ta imot frisøren i dag?»

Han sa at han hadde det, og hun samlet sammen tingene sine og gikk. Dante gikk bort til vinduet og så ned på gaten til hun kom ut. Hun var nydelig og sexy, men han skulle ikke falle for Olive Hayes igjen. Han var for smart, suksessfull og selvsikker til det.

Olive brukte Slack chat for å oppdatere Paisley og Delaney om den nye klienten. Det var mest for å distrahere seg selv. Hun hadde ikke forestilt seg at den rufsete fyren skulle være så sexy. Hun var profesjonell. Hun tillot seg ikke å bli tiltrukket av en klient. Men hun måtte innrømme at hun hadde lagt merke til den skarpe intelligensen i de grønne øynene hans. Hun hadde også lagt merke til at han kikket på henne på en særdeles uprofesjonell måte før han tok seg i det.

Pietro hadde sagt ja til å komme til Dantes kontor den ettermiddagen for å prøve å temme de viltre krøllene og det viltvoksende skjegget hans. Nå måtte hun finne nye klær til ham, men hun ante ikke hvor hun skulle begynne.

Hun trengte målene hans, selvfølgelig, og hun skulle bestille noen skreddersydde dresser til de store eventene, men denne fyren trengte hjelp nå med det samme, så hun skulle ta seg en handletur og se hva hun kunne finne.

Hun tok opp telefonen og sendte ham en melding.

Olive Hayes her. Jeg trenger størrelsen din for å finne noen antrekk til deg.

Hva da? Jeg har jeans og kakibukser hjemme.

Hun himlet med øynene og ringte ham.

Han svarte med det samme. Den dype stemmen var fremdeles vanskelig å forene med utseendet hans. «Ikke for å være vanskelig, men jeg hater å kaste bort penger på klær.»

Stemmen hans fikk varmen til å bre seg i kroppen. Olive ristet på hodet og tvang tankene tilbake til jobben. Hun hadde allerede skjønt at han ikke brukte mye penger på klær.

«Jeg skjønner det, men vi må finne ut hva slags image vi skal gå for. Jeg skal bare samle inn ulike alternativer så vi kan gå videre når du har fikset håret og skjegget. Hvis du vil, kan jeg se igjennom garderoben din og kanskje finne noe der også.»

Han sukket. «Jeg har ikke tid til det nå.»

«Greit, bare gi meg størrelsene dine, så samler jeg inn plagg fra butikkene jeg har kontoer i. Vi leverer tilbake det du ikke liker.»

«Ok, jeg har gått med på å ta imot råd, så da bør jeg vel la være å stritte imot hele tiden», brummet han.

«Ja, det blir jo lettere hvis du ikke gjør det. Men jeg forstår deg, Dante. Du selger et ølmerke, ikke deg selv. Det er bare det at stemmen din har fått folk til å tro at de kjenner deg, og jeg tror at markedssjefen din har rett i at det må utnyttes.»

«Jeg forstår det. Jeg har gitt deg fullmakt til å bruke kortet mitt. Jeg sender deg nummeret.»

«Det er ikke nødvendig …»

«Jo. Hvis jeg skal gjøre dette, vil jeg gjøre det riktig. Og når du først er i gang, så trenger jeg en ny dress til noe av dette Kiki vil ha meg til å gjøre.»

«Jeg skal få en skredder til å komme og ta mål av deg», sa hun.

«Hvor skal vi møtes for denne makeoveren? Jeg må i et møte nå.»

«Kiki sa vi kunne bruke konferanserommet. Jeg kommer dit med noen klær og noe tilbehør du kan prøve etter at frisøren er ferdig med deg.»

«Dette høres ut som et av disse tv-programmene moren min ser på», brummet han.

«Det er akkurat sånn», sa hun. Hun gledet seg vilt til å se forandringen. Kom han til å være så sexy som hun så for seg? «Det blir gøy.»

«Ja, særlig», sa han. «Vi ses, Olive.»

Han sendte henne noen meldinger med nummeret til kredittkortet sitt og en fullmakt. Og så sendte han størrelsene sine. De var mindre enn hun hadde trodd. Men klærne han hadde hatt på seg, hadde vært så uformelige, så hun tok ham på ordet og satte i gang.

Olive hadde alltid elsket å shoppe. Dette var en del av jobben hun virkelig koste seg med. I stedet for å shoppe til mannen hun hadde møtt den formiddagen, holdt hun fast ved fantasien som stemmen hans hadde skapt i hodet hennes. Hun kjøpte klær som passet til den mannen.

«Neimen hei!» sa Delaney da de støtte på hverandre ved parfymedisken på Bloomingdale.

Olive ble ikke overrasket over å se venninnen og forretningspartneren. De hadde alle vennesporing på telefonen, og hun visste at Delaney ikke hadde noen klienter for øyeblikket. Venninnen hadde skulderlangt lyst hår med mørkere røtter. Som arving til Alexander oppvasksåpe-formuen, fremstilte mediene henne som en som foretrakk jetsett-livet fremfor å jobbe. Men Delaney var jordnær og jobbet like hardt som Olive og Paisley. Hun passet på å bli fotografert med rike menn om kveldene, men hun kom alltid på jobb neste morgen.

«Hei. Hva synes du om denne?» spurte Olive og holdt frem et duftkort.

«Hvem er den til?»

«Inferno Brewing», sa hun.

«Jeg liker den, men hva med denne?» Delaney holdt frem et annet kort som hadde en dypere duft av skog.

Olive lukket øynene og tenkte på Dante. Hun husket ilingen hun hadde kjent da hun rørte ved hånden hans. Hun hadde blitt tent av ham. Det måtte være stemmen.

«Jeg elsker den. Perfekt.» Hun kjøpte cologne, aftershave og såpe og ba om å få det sendt til kontoret hans.

«Jeg tror Malcolm treffer en annen», sa Delaney da de gikk ut av butikken.

«Hva? Jeg trodde han elsket deg?» Men Olive var egentlig ikke så overrasket. Delenay hadde en historie med menn som utnyttet henne. Av en eller annen grunn ble hun tiltrukket av menn som løy. Hun hadde aldri hatt et sunt forhold. Olive skulle ønske det var noe hun kunne gjøre, men hun visste ikke hva det skulle være.

«Han påsto det, men jeg tror han bare sa det for å bli invitert til pappas nyttårsfest. Du vet hvor gjerrig han er med invitasjoner, og Malcolm har ingenting å tilby som pappa vil ha.»

«Bortsett fra din kjærlighet», sa Olive.

Delenay snøftet, og Olive ga henne en klem.

«Har du tid til å spise lunsj?» spurte Delaney.

Olive kikket på klokken. «Det må bli en kjapp lunsj i så fall. Jeg må være tilbake hos Inferno før klokken to.»

*

Det at Olive avviste ham, var blitt et vendepunkt i livet hans. Han hadde bestemt seg for at han skulle slutte å være noe annet enn seg selv. Men han hadde også bestemt seg for å slutte å lyve. Ikke at han løy og bedro alle han møtte, men han hadde brukt mye tid på å narre seg selv om hvem han var. Etter dette med Olive hadde han sluttet å prøve å være noe han ikke var. Mens han ventet på frisøren, overveide han om han bare skulle fortelle henne hvem han var og bli ferdig med det.

Kom hun til å huske ham? Og dreide dette seg om ham eller henne? Var det noen grunn til å fortelle Olive at hun hadde sagt stygge ting til ham på college? Faren hans, som skrev science fiction-romaner, sa alltid: «Ikke gjør noe som kan skade.»

Å si det til Olive ville kanskje gi ham et slags overtak, men det ville ikke være noen hjelp når det gjaldt arbeidsforholdet.

Kiki kom brasende inn og avbrøt tankene hans. Hun glemte alltid å banke på når hun var opphisset over noe.

«Vi fikk nettopp spørsmål om å sponse hovedteltet på ølfestivalen i Milwaukee om noen uker. Jeg var fristet til å si nei etter måten de behandlet oss på for fem år siden …»

«Men vi hever oss over sånn smålighet.»

«Ja, og det er det perfekte stedet å vise verden Infernos ansikt utad nå som alle allerede har forelsket seg i stemmen hans.»

«Kanskje det. Hva slags musikk skal de spille i teltet?»

«Favoritten din. After Dark. Det er nesten så man skulle tro at skjebnen har en finger med i spillet», sa Kiki begeistret.

«Skjebnen har det travelt i dag», sa han tankefullt.

«Å? Hva har jeg gått glipp av?»

«Ingenting», sa han. Han hadde ikke tenkt å diskutere Olive med Kiki. «Bare bandet, timingen og festivalen. Frisøren kommer hvert øyeblikk. Kan du sjekke det?»

«Ja, sjef», gliste hun og danset ut.

Dante trakk på smilebåndet. Han hadde trengt en med hennes ukuelige optimisme da han startet markedsføringen av ølmerket. Hun var fremdeles en stor ressurs. Han gikk bort til skrivebordet og tok opp telefonen. Olive hadde sendt ham flere bilder av mulige antrekk.

Dante var ikke sikker på noen av dem, men Kiki hadde rett. Han var ikke en mikrobrygger lenger. Det var på tide å se ut som en bedriftsleder. Han hadde flyttet ut av den bitte lille leiligheten til et stort hus da han tjente sin første million. I en periode hadde han levd livet og kledd seg trendy og datet den ene etter den andre, men det ble han raskt lei av.

Rikdom gjorde ham kanskje mer tiltrekkende for kvinner som Olive, men det hadde ikke gitt ham noe. Han hadde ligget med kvinner for å få hevn, men det hadde ikke tatt lang tid før han innså at det ikke førte ham videre. I noen år hadde han konsentrert seg om å finne seg selv. Radioreklamene alle hadde falt for, hadde begynt som tankespinn som dukket opp på løpeturene om morgenen. Det var refleksjoner over livet og depresjonen han hadde hatt kurs mot da han fikk det han trodde han ville ha og oppdaget hvor overflatisk og hult det var.

Det banket på døren, og han så opp.

«Dante? Kiki sa at du ventet meg», sa en mann som måtte være frisøren.

«Ja, kom inn.»

Mannen kom inn og presenterte seg. «Pietro Savarino. Jeg ser at vi har mye å jobbe med», sa han. «Har du gjort deg noen tanker om forandringen?»

«Jeg tror det er meningen at det skal være opp til deg», sa Dante. «Men jeg vil beholde litt skjegg.»

«Greit. Da setter vi i gang.»

Pietro var vennlig og snakkesalig. Det var lenge siden Dante hadde vært hos frisøren, ikke siden partytiden. Så han ble overrasket da han så seg i speilet da Pietro var ferdig. Slett ikke verst. Pietro hadde beholdt lengden på toppen så krøllene ikke så så viltre ut. Skjegget var trimmet og definerte kjevelinjen og fikk ham til å se seriøs ut.

«Takk skal du ha. Jeg liker det.»

«Bare hyggelig», sa Pietro.

«Wow», sa Olive da hun kom inn på kontoret. «Vi behøver kanskje ikke å bry oss om klærne, Dante.»

Blikkene deres møttes, og han følte noe inni seg, noe elektrisk og seksuelt. Noe som ikke skjedde, sa han strengt til seg selv. Han skulle ikke falle for henne igjen. Nå var han gammel nok og klok nok til å vite bedre. Men å se reaksjonen hennes fikk ham til å lure på om «hevnen» hans ikke hadde funket siden det ikke var henne han hadde ligget med.

Han husket godt den første gangen han møtte Olive. De hadde tatt psykologi sammen og vært i samme gruppe. Hun hadde smilt til alle og vært en naturlig leder. Når han så tilbake på det nå, skjønte han at han hadde latt seg lure av smilet hennes. Dante hadde alltid vært smart, og Olive hadde utnyttet det til sin fordel. Hun hadde tatt med kaffe til ham og takket ham for at han gjorde hennes del av gruppearbeidet.

Han hadde vært så betatt av smilene hennes og kaffen at det ikke hadde falt ham inn at hun bare var hyggelig mot ham for å få ham til å gjøre mesteparten av jobben. Etter det semesteret hadde han gjort henne til drømmedama si. Han hadde innbilt seg at hun følte det samme som ham, noe hun selvfølgelig ikke gjorde. Etter den ydmykende avvisningen hadde han sverget på at han aldri skulle la seg bruke igjen. En stund hadde han oppført seg som en mannlig versjon av henne, brukt kvinner og knust hjerter. Han hadde ikke likt seg selv noe særlig da. Men dette var Olive …

Hva om han lot denne gnisten mellom dem utvikle seg? Hva om han lot henne falle for ham og så gjorde det samme mot henne som hun hadde gjort mot ham? Det kunne gi ham en avslutning og hjelpe ham til å gå videre.

Men da måtte han være mer som henne og den jenta hun hadde vært, enn den mannen han hadde blitt.

*

Olivia ble forbløffet over forandringen. Bare en klipp og trimming av skjegget, og så ble alt hun hadde følt etter den pirrende kriblingen bekreftet. Hun visste selvfølgelig at det var en overflatisk reaksjon, noe hun hadde prøvd å jobbe med de siste åtte årene.

Men hvis hun skulle være helt ærlig overfor seg selv, hadde hun vært tiltrukket av ham før forvandlingen. Han hadde vært litt rufsete, men han hadde vært hyggelig og direkte, og de hadde hatt det elektriske øyeblikket. Men hun kjente seg selv. Hun hadde en tendens til å skape seg et bilde av menn slik hun ønsket at de skulle være.

«Skal vi se på klærne jeg har valgt ut? Kiki fortalte meg om ølfesten. Det blir den første eventen. Vi kan gi deg litt medietrening før den. Men jeg vet ikke om du trenger det», sa hun.

De gikk ut av kontoret og bortover gangen til konferanserommet. Der hadde hun lagt frem klærne.

Olive ranket seg. Hun skulle oppføre seg profesjonelt og ignorere det faktum at han var blitt til den drømmemannen hun hadde sett for seg første gang hun hørte stemmen hans. Det skulle hun klare. Men det hindret henne ikke i å tenke på at hun hadde lyst til å kysse ham.

«Jeg vil gjerne det», sa han.

Olive skvatt og så seg over skulderen. Han rakte frem hånden for å støtte henne da hun snublet. «Hva?»

«Medietreningen», forklarte han. «Jeg vil gjerne det. Å spille inn reklameinnslag går greit, for da har jeg et manus. Jeg er mer usikker på hva jeg skal si i andre sammenhenger.»

Hun var ganske sikker på at det bare var noe han sa. Han ga inntrykk av å være ganske selvsikker. Selv med det lange håret og skjegget hadde han utstrålt styrke og myndighet, og det var sexy.

«Du kommer til å klare deg helt fint», sa hun og prøvde å la være å stirre på ham. Men det var vanskelig å se bort. Hun hadde en følelse av at Dante var den ansiktsløse mannen hun alltid hadde drømt om å møte. Han var personifiseringen av alt hun hadde ønsket seg hos en mann.

«Var det noe mer? Du stoppet så brått», sa han.

Hun rødmet og så vekk. «Nei da. Jeg ville bare se om du fulgte etter.»

Han så skeptisk på henne, men sa bare: «Ok.»

«Jeg har stylet noen utstillingsdukker. Se om du finner noe du tror du vil føle deg vel i. Du kommer til å trenge en smoking, men alt det andre er til festivaler og hverdagsantrekk. Der står du mer fritt til å velge.»

«Smoking?»

«Du sa at du skulle på en VIP-event. Du vil vel komme dit og se ut som om du hører hjemme der. Kvinnene kommer til å dåne når de ser deg i smoking», sa hun.

«De kommer til å dåne?» ertet han.

Hun smilte. Var det bare noe hun innbilte seg, eller flørtet han? «Ja, mennene også. Alle liker å se en velkledd mann.»

«ZZ Top?»

«Jeg er opprinnelig fra Texas», sa hun, som om det forklarte hvorfor hun elsket det bandet. Men sannheten var at det var moren hennes som hadde vært en fan, og hun hadde vokst opp med den musikken. «Og du?»

Han blunket. «Nordvestfyr tvers igjennom. Men jeg har hørt at jeg har god musikksmak.»

Han flørtet med henne. Olive så det i øynene hans, og hun klarte ikke å motstå ham. Hun ville flørte tilbake, men stoppet seg selv i siste øyeblikk og begynte å gå igjen.

Den kvinnen var ikke den hun ville være. Uansett om dette med Dante ikke føltes beregnende eller som om hun prøvde å finne en rik ektemann – noe som hadde vært målet hennes til hun begynte på college. I prosessen med å finne seg selv, hadde hun skjønt at hun falt tilbake til den gamle oppførselen når hun ble usikker. Nå måtte hun mønstre alt hun eide av selvsikkerhet for å stå på like fot med ham.

Det betydde at hun ikke skulle flørte med ham bare fordi han var kjekk og hun elsket stemmen hans. Hun fortjente bedre fra seg selv … og det samme gjorde han.

De gikk inn i konferanserommet. Sam og Ted, som hadde jobbet i motebransjen før de begynte å jobbe for henne, ventet der inne.

«Ta en titt på antrekkene og velg ut det du mener er din stil.»

Han la en hånd på skulderen hennes, og hun så opp på ham. «Ja?»

«Beklager hvis jeg gikk over streken. Det er en stund siden jeg forlot bryggeriet.»

Hun fuktet de tørre leppene og lente seg mot ham så kollegaene ikke skulle høre noe. «Du gjorde ikke det. Jeg liker deg, Dante, men du er en klient, så det er best vi holder det på et profesjonelt plan.»

«Enig.» Han lot hånden falle og gikk forbi henne.

Olive pustet ut og ble stående der hun var mens han snakket og spøkte med Sam og Ted. De byttet ut noen plagg på dukkene, men hun fulgte ikke ordentlig med. Var det hun som hadde gått over streken? Hun burde kanskje ikke ha sagt noe, men hun likte ham, og den advarselen hadde vært beregnet mest på henne selv.

Denne følelsen i mellomgulvet hadde hun ikke kjent på mange år. Sist hun hadde kjent den, hadde verden rast sammen rundt henne. Flere av medstudentene hadde kalt henne slem og overlegen, og den opplevelsen stakk dypt. Men hun hadde karet seg på bena igjen og gjenskapt seg selv. Problemet var at det krevde konstant jobbing å være den kvinnen hun ønsket å være.

Nå som hun så hvor avslappet og imøtekommende Dante var, minnet det henne om kvinnen hun ønsket å være. Hun var profesjonell. Hun kunne klare det.

